Diari Oficial de la Generalitat Valenciana


Sumari del DOGV 7556, del 25-06-2015 (2015/5991)

RESOLUCIÓ de 24 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre el Consell General del Poder Judicial i la Generalitat en matèria de mediació.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7556

Data del DOGV
:   25-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5991


Data del document
:   24-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 24 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre el Consell General del Poder Judicial i la Generalitat en matèria de mediació. [2015/5991]  
El Consell General del Poder Judicial i la Generalitat han subscrit, amb la tramitació reglamentària prèvia, el 27 d'abril de 2015, un conveni marc en matèria de mediació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú i l'article 20 del Decret 176/2014, de 10 d'octubre, del Consell, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 401/2015 i que figura com a annex d'esta resolució.  
  
València, 24 de juny de 2015.- La directora general del Secretariat del Consell i Relacions amb les Corts: Marta Martí Arador.  
  
Madrid, 27 d'abril de 2015  
  
  
Conveni marc de col·laboració entre el Consell General del Poder Judicial i la Generalitat Valenciana en matèria de mediació  
  
Reunits  
El president del Tribunal Suprem i del Consell General del Poder Judicial, Carlos Lesmes Serrano, segons l'Acord (núm. 2) del Ple del Consell General del Poder Judicial, de 9 de desembre de 2013, Reial Decret 979/2013, de 10 de desembre (BOE 11.12.2013), autoritzat per a este acte per l'Acord de la Comissió Permanent que va tindre lloc el 22 d'abril de 2014.  
El secretari autonòmic de Justícia de la Generalitat Valenciana, nomenat pel Decret 180/2012, de 14 de desembre, del Consell (DOCV 6924, 17.12.2012), Antonio Gastaldi Mateo, autoritzat per a la firma d'este conveni marc de col·laboració per mitjà de l'Acord del Consell adoptat el 24 d'abril de 2015.  
Ambdós parts compareixen en nom de les institucions que, respectivament, representen i de manera recíproca es reconeixen capacitat per a formalitzar este conveni, i per això  
  
Exposen  
  
Primer. L'article 104.2 de la Llei Orgànica 6/1985, del Poder Judicial, establix que el govern del Poder judicial correspon al Consell General del Poder Judicial, que exercix les seues competències en tot el territori nacional, d'acord amb la Constitució i amb el que preveu esta llei, i prescriu, a més, l'article 105 que el president del Tribunal Suprem i del Consell General del Poder Judicial és la primera autoritat judicial de la nació i té la representació del Poder Judicial i de l'òrgan de govern d'este  
  
Segon. Una de les funcions bàsiques del Poder Judicial és la protecció dels drets i interessos legítims dels ciutadans sense que, en cap cas, puga produir-se indefensió, com es posa de manifest en el tercer apartat de l'article 7 de la Llei Orgànica 6/1985, d'1 de juliol, del Poder Judicial  
  
  
Tercer. L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i la seua posterior modificació per la Llei Orgànica 1/2006, de 10 d'abril, en l'article 49 atribuïx a la Generalitat la competència exclusiva en l'Administració de justícia. Així mateix, el Decret 118/2014, de 18 de juliol, del Consell, pel qual s'aprova el Reglament orgànic i funcional de la Conselleria de Governació i Justícia, en el precepte 12.2.c, emmarca dins de les atribucions de la Direcció General de Justícia la d'implantar, desenrotllar i impulsar en tots els àmbits mesures encaminades a la desjudicialització de conflictes, així com mecanismes alternatius de resolució d'estos i, dins d'este centre directiu, segons l'article 12.3.3.f, correspon al Servici de Formació i Justícia Gratuïta gestionar i fer el seguiment de les mesures encaminades a la desjudicialització de conflictes, així com dels mecanismes alternatius de resolució d'estos que s'acorde implantar o desenrotllar  
  
Quart. Per mitjà del Reial Decret 293/1995, de 24 de febrer, es van fer efectius els traspassos de funcions i servicis de l'Administració de l'Estat a la Comunitat Valenciana en matèria de provisió de mitjans materials i econòmics per al funcionament de l'Administració de justícia, ampliat posteriorment pel Reial Decret 1949/1996, de 23 d'agost  
  
Quint. La Generalitat va crear la Unitat Administrativa de Suport al Centre de Mediació de la Comunitat Valenciana per Resolució de 4 de juliol de 2013, de la Direcció General de Justícia, en virtut dels articles 439 i 522.4 de la LOPJ, dependent orgànicament i funcionalment de la Direcció General de Justícia  
  
Sext. Tot això fa aconsellable articular l'exercici de les responsabilitats atribuïdes a ambdós institucions a fi d'aconseguir una justícia eficaç que garantisca tant l'accés dels ciutadans a la justícia com la tutela judicial efectiva dels seus drets i llibertats  
  
Sèptim. Que el marc jurídic actual de la mediació a la Comunitat Valenciana és el següent:  
- Directiva 2008/52/UE, del Parlament Europeu i del Consell, de 21 de maig de 2008, sobre determinats aspectes de la mediació en assumptes civils i mercantils.  
- Llei 5/2012, de 6 de juliol, de mediació en assumptes civils i mercantils, i el Reial Decret 980/2013, de 13 de desembre, que la desenrotlla.  
- Directiva 2012/29/UE, de 25 d'octubre de 2012, per la qual s'establixen normes mínimes sobre els drets, el suport i la protecció de les víctimes.  
- Llei de mediació familiar, Llei 7/2001, de 26 de novembre, reguladora de la mediació familiar en l'àmbit de la Comunitat Valenciana.  
  
- Resolució de 4 de juliol de 2013, de la Direcció General de Justícia, per la qual es crea la Unitat Administrativa de Suport al Centre de Mediació de la Comunitat Valenciana.  
  
Octau. La Llei 5/2012, en la disposició addicional segona assenyala que:  
«1. Les administracions públiques competents per a la provisió de mitjans materials al servici de l'administració de justícia proveiran la posada a disposició dels òrgans jurisdiccionals i del públic d'informació sobre la mediació com a alternativa al procés judicial.  
2. Les administracions públiques competents procuraran incloure la mediació dins de l'assessorament i orientació gratuïts previs al procés, previstos en l'article 6 de la Llei 1/1996, de 10 de gener, d'Assistència Jurídica Gratuïta, en la mesura que permeta reduir tant la litigiositat com els seus costos».  
  
Nové. Les parts compartixen i aposten per un model d'administració de justícia que incorpore plenament la mediació i qualssevol altres sistemes de resolució pacífica de conflictes, com a alternativa o com a complement al procés judicial, a fi de procurar-ne una gestió més eficaç, ràpida i satisfactòria i de garantir l'accés a la justícia, entés com un dret fonamental  
Per això, acorden subscriure este conveni marc de col·laboració que es regirà per les següents:  
  
Clàusules  
  
Primera. Objecte del conveni marc  
L'objecte d'este conveni marc és establir les condicions per les quals es regirà la col·laboració entre el Consell General del Poder Judicial i la Generalitat, a través de la Conselleria de Governació i Justícia, per a l'impuls de la mediació i d'altres formes pacífiques de resolució de conflictes com a fórmula alternativa i/o complementària al procés judicial.  
  
Segona. Informació i comunicació  
Per a això, es considera imprescindible la creació de mecanismes de comunicació entre ambdós institucions que permeten un intercanvi fluid d'informació i faciliten un adequat coneixement dels recursos de què disposa cada part i del seu funcionament, i n'agilitzen, a més, la gestió. Tot això, redundarà en un millor aprofitament tant dels servicis judicials com dels de mediació i dels restants instruments de resolució pacífica de conflictes i contribuirà a una major difusió i sensibilització social.  
  
  
Tercera. Compromisos assumits per les parts  
1. La Generalitat, a través de la Conselleria de Governació i Justícia, assumirà els compromisos següents:  
Posar a disposició dels òrgans judicials i del públic informació sobre la mediació i/o altres servicis de resolució pacífica de conflictes com a alternativa al procés judicial (ex. disposició addicional segona de la Llei 5/2012, de 6 de juliol, de mediació en assumptes civils i mercantils).  
  
Procurar incloure la mediació dins de l'assessorament i l'orientació gratuïts previs al procés, previstos en l'article 6 de la Llei 1/1996, de 10 de gener, d'assistència jurídica gratuïta, en la mesura que permeta reduir tant la litigiositat com els seus costos (ex. disposició addicional segona de la Llei 5/2012, de 6 de juliol, de mediació en assumptes civils i mercantils).  
Aportar, en la mesura que siga possible, espais adequats i mitjans materials suficients per al desenrotllament de les sessions de mediació, particularment de la primera sessió informativa. Igualment, es disposarà per a permetre el desenvolupament d'altres sistemes de resolució de conflictes quan ambdós parts ho consideren adequat.  
Facilitar al CGPJ, semestralment, les dades relatives al resultat de la mediació intrajudicial duta a terme en els distints òrgans, per la qual cosa s'haurà d'omplir la fitxa que s'adjunta com a annex I.  
Incloure en els plans formatius dissenyats per als empleats públics al servici de l'administració de justícia activitats de formació en mediació i en altres formes alternatives de resolució de conflictes.  
Adoptar les mesures necessàries per a la difusió d'este conveni marc de col·laboració.  
La Generalitat es compromet, a través de la Unitat Administrativa de Suport a la Mediació, dependent de la Direcció General de Justícia, a:  
- Donar suport als jutjats que facen derivacions judicials.  
- Control de xifres i altres dades de les mediacions intrajudicials, així com el seguiment dels ítems que es consideren oportuns en relació amb la incidència de la mediació en la resolució del conflicte.  
- Control de la qualitat de la mediació.  
- Facilitar les comunicacions i reunions entre òrgans judicials i els equips de mediació.  
2. Per la seua banda, el Consell General del Poder Judicial assumirà en l'àmbit d'este conveni marc els compromisos següents:  
Donar a conéixer la mediació i altres formes de resolució pacífica de conflictes entre els jutges i magistrats destinats en els jutjats i tribunals de la Comunitat Valenciana, i contribuir així a crear una «cultura de la pau».  
Facilitar la informació necessària als jutges i magistrats dels recursos disponibles a la comunitat autònoma.  
Establir reunions periòdiques en el territori entre els membres del Gabinet Tècnic del Consell encarregats de la mediació i altres formes de resolució pacífica de conflictes amb els jutges i magistrats destinats en els òrgans judicials, i també amb el seu personal, a l'efecte de donar a conéixer les possibilitats de la mediació i d'altres sistemes de resolució de conflictes que puguen complementar la resposta jurisdiccional, aclarir dubtes i, en general, impulsar nous projectes d'este tipus i millorar els que ja estiguen en marxa.  
El Servici d'Inspecció del Consell controlarà com es du a terme la mediació que es desenrotlla en els jutjats -o els diversos sistemes de resolució pacífica de conflictes-, proposant les mesures de millora que considere necessàries i l'extensió entre la resta d'òrgans de les bones pràctiques observades, i generarà i garantirà així una justícia de qualitat.  
  
Demanar informació sobre el desenrotllament de la mediació, tant de la Unitat Administrativa de Suport a la Mediació i els òrgans judicials en què es fa mediació, com dels servicis que la desenrotllen a la Comunitat Valenciana, i difondre'n les dades obtingudes. En la mesura que s'implanten altres sistemes de resolució pacífica de conflictes, es procedirà a la recollida d'informació del funcionament d'estos sistemes.  
  
  
Quarta. Formació  
Es considera essencial per al desenrotllament d'este conveni marc la posada en marxa d'accions de formació conjunta dels professionals dependents d'ambdós institucions per a facilitar i compartir el desenrotllament dels programes de mediació i d'altres sistemes de resolució pacífica de conflictes i per a la seua consolidació.  
  
Quinta. Gastos d'execució  
L'aplicació i l'execució d'este conveni marc de col·laboració, incloent-hi a este efecte tots els actes jurídics que pogueren dictar-se en la seua execució i el seu desenrotllament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Sexta. Comissió de seguiment  
Per al seguiment de l'execució i el desenrotllament d'este conveni marc es crea una comissió de seguiment, composta de dos membres i integrada per un representant de cada una de les institucions firmants, i designarà qui tindrà la presidència i la secretaria.  
Correspon a esta comissió vetlar pel compliment d'allò pactat i de la bona marxa del conveni marc, sense perjuí que al seu si puga tractar-se qualsevol altre assumpte relacionat amb la mediació i l'Administració de justícia, vinculat amb el seu objecte (ex. disposició addicional segona de la Llei 5/2012,de 6 de juliol, de mediació en assumptes civils i mercantils).  
La comissió es reunirà, almenys, una vegada a l'any i totes les vegades que ho necessite la bona marxa de l'execució del conveni marc, a petició de qualsevol de les parts, i regirà la seua actuació el que disposen els articles 22 i següents de la Llei 3071992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptima. Vigència  
Este conveni marc de col·laboració tindrà efectes de dos anys naturals a partir del dia de la firma, i serà prorrogable a l'acabament mitjançant un acord exprés per igual període, llevat que qualsevol de les parts firmants procedisca a la seua denúncia expressa amb un termini mínim de tres mesos respecte de la data en què es pretenga l'expiració. El dit acord es materialitzarà per mitjà de document conjunt subscrit per ambdós parts o per comunicació escrita recíproca que expresse la dita decisió.  
  
Octava. Extinció  
Este conveni marc es considerarà extingit per expiració del temps convingut sense ser prorrogat. A més, serà causa de resolució d'este conveni marc de col·laboració l'incompliment per una de les parts de qualsevol de les obligacions adquirides i/o clàusules establides, així com l'incompliment de la normativa vigent en la matèria, la qual cosa facultarà l'altra part per a la resolució, i quedaran automàticament anul·lats tots els drets derivats, però no així les obligacions inherents. També seran causes d'extinció el mutu acord de les parts ?a instàncies d'una d'elles amb l'avís previ de tres mesos?, o la concurrència de causa de força major que impossibilite el desenrotllament de la mediació o dels restants sistemes de resolució pacífica de conflictes.  
  
  
Novena. Obligació de compliment dels compromisos  
En cas de finalització d'este conveni marc, siga quina siga la causa, les parts es comprometen a concloure les obligacions i els compromisos pendents assumits amb anterioritat a la data de finalització del conveni.  
  
  
Deu. Naturalesa jurídica i qüestions litigioses  
Este conveni marc té naturalesa administrativa i es regirà per les clàusules establides en este, i, a falta d'això, per allò que s'ha regulat en el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic.  
L'orde jurisdiccional contenciós administratiu serà el competent per a resoldre les qüestions litigioses que pogueren suscitar-se entre les parts, d'acord amb el que establixen els articles 1 i 2 de la Llei 29/1998, de 13 de juliol.  
  
Onze. Relacions amb altres institucions  
La firma d'este conveni marc no és obstacle per a l'establiment o l'ampliació de relacions de col·laboració en l'àmbit de la mediació i altres sistemes de resolució de conflictes amb altres entitats o institucions, ni exclou la firma de qualsevol altre conveni marc de col·laboració de naturalesa semblant.  
  
Dotze. Protecció de dades  
En l'aplicació d'este conveni marc es respectaran totes les exigències que establix la Llei Orgànica 15/1999, de 13 de desembre, de protecció de dades de caràcter personal, i s'aplicaran totes les mesures que resulten necessàries per a complir les seues previsions i, en particular, per a garantir la seguretat i integritat de les dades i la seua protecció davant d'alteracions, pèrdues, tractaments o accessos no autoritzats.  
  
De conformitat amb el que s'ha exposat i convingut, en l'exercici de les atribucions de què són titulars els firmants, subscriuen este conveni marc de col·laboració al lloc i en la data abans indicats.  
  
Pel Consell General del Poder Judicial: Carlos Lesmes Serrano  
Per la Generalitat Valenciana: Antonio Gastaldi Mateo.